**A KLM modell története és jövője az e-tanulás szempontjából**

(History and future of the KLM-model from point of view of the e-learning)

Nemes László, Pitlik László, Apertus Nonprofit Kft.

Oktatás-Informatika-Pedagógia Konferencia 2018.02.09. Debrecen

<http://oktinfkonf2018.pedagogia-online.hu/>

A 2001. évi LXIV. törvény a közgyűjtemények fogalmát, a következőképpen határozza meg: „*az állam, a helyi önkormányzat, valamint a nemzetiségi önkormányzat, a köztestület és a közalapítvány fenntartásában működő vagy általuk alapított könyvtár, levéltár, muzeális intézmény, kép- és hangarchívum. A bevett egyház vagy a vallási tevékenységet végző szervezet kérelmére ezekkel azonos elbírálás alá kerülhetnek az egyházi jogi személy vagy a vallási tevékenységet végző szervezet fenntartásában működő, állami nyilvántartásba vett gyűjtemények (könyvtár, levéltár, muzeális intézmény, kép- és hangarchívum).”* A fenntartói megkötéseket leválasztva tehát azokat a gyűjteményeket soroljuk ide, amelyek valamilyen módon rögzített információkat tárolnak, illetve arra szolgáltatásokat szerveznek. Ezeket összefoglalóan – mentesen a fenntartótól – jelen előadásunkban közgyűjteményi típusú intézményeknek (vö. KLM = könyvtárak, levéltárak, múzeumok) nevezzük.

A digitalizáció, amely kezdetben a tárolt javak tartalmát érintette, de ma már eljutott a folyamatok és a tartalmak eleve digitálisan keletkezésig, új kihívás elé állítja e modell működését. Egyrészt sokkal nehezebben követhetőek a létrehozott tartalmak, például míg egy levelezést bár kevesebb helyen tárolták egyedibb vonásai miatt jobban körülhatárolt volt, mint manapság, amikor naponta akár több tucat magán, illetve hivatali üzenetet (már nem is feltétlenül leveleket) küldünk. Az oktatás terén megjelent digitális tananyagok is ezen új kihívások közé tartoznak több szempontból is:

1. Digitális tartalmak, amelyeket tárolni kell és az olvashatóságukat évek múltán is biztosítani kell (hardveres és szoftveres kihívások).
2. Analóg és/vagy digitális építőkövekből jönnek létre, amelyek különböző helyekről származnak. E téren komolyan kell számolni a hitelesség kérdésével.
3. A felhasználók fizikálisan egyre kevésbé mobilak, átalakul a kutatás és a tanulás folyamata az ő viselkedésük szempontjából, jobban preferáltak az egykapus rendszerek (a felhasználót nem feltétlenül érdekli, hogy a keresett információt könyvtári, vagy levéltári, vagy múzeumi oldalon találja meg, ami fontos számára a relevancia, a megtalálás átfutási ideje és a hitelesség).

Mindezek következtében, bár a háttérben e gyűjtemények elkülönülése megmaradt, hosszabb távon az azokhoz kapcsolódó szakmák közötti átjárás növekedni fog, a felhasználók felé pedig egyre több integrált szolgáltatás jelenik meg. A felhasználók között található elektronikus tananyag szervezők pedig a végfelhasználók felé saját rendszerükbe integrálva állítják elő termékeiket. Létrejönnek az adattárak, s az adattárakkal együtt a projektek/cégek/magánszemélyek számára egyre fontosabb lesz az adatvagyon-gazdálkodás. Az előadásban bemutatásra kerül, hogyan illeszkednek bele a KLM-erőterek az adatvagyon-gazdálkodás komplex rendszerébe az elektronikus tanulási/tanítási folyamatokat példaként tekintve.